**28. februar 2025**

**Årsberetning - Alternativet Storkreds Vestjylland 2024**

Det har været et forholdsvis stille år i den lokale storkreds. Lars Holstein har af personlige grunde trukket sig fra bestyrelsen. Vi valgte derfor en midlertidig konstituering frem mod årsmødet, hvor jeg (Inger Isaksen) overtog tjansen som forperson, Kirsten Og Thomas tager sig af regnskab, Stefen varetager kontakten til POFO og Tatjana til Hovedbestyrelsen.

***EU- valget***

Den del, der har fyldt mest har været afvikling af EU-valget, hvor vi forsøgte både at tilgodese partiets spidskandidat Jan Kristoffersen, som bl.a. deltog i valgmøde på Silkeborg Gymnasium og hvor vi indgik samarbejde med den nordjyske kreds omkring de to kandidater derfra: nemlig Julius Schubring og Anette Jensen Smith.

Begge de ”lokale” kandidater deltog i lokale valgmøder og gadeaktiviteter. Bl.a. i forbindelse med Klimamarch i Viborg forud for EU- valget, hvor Anette Jensen Smith deltog.

Derudover havde vi besøg af Nilas Bay Foged fra Århus, som deltog i torveaktivitet i Viborg i forbindelse med en fælles ”valgdag” for alle partier

***Medlemsmøder:***

Der har været afholdt både formelle og uformelle medlemsmøder.

Vi har to gange haft besøg af Helene Lilliendahl Brydensholt fra folketingsgruppen. I begge sammenhænge har der været afholdt medlemsmøder i Viborg, hvor der har været en livlig og meget konstruktiv debat.

Fremadrettet vil Helene være kontaktperson fra folketingsgruppen til vores storkreds.

Derudover har vi haft besøg af den nyvalgte for person, Jonathan Ries den 22. oktober.

Under mødet fortalte Jonathan om arbejdet i Hovedbestyrelsen, hvorefter det drejede sig om forventningsafstemning mellem HB, medlemmer og folketingsgruppe.

Vi afholdt Nytårskur i Viborg den 5. jan.

Fra centralt hold holdt Franciska Nytårstale.

Derudover var der fokus på landsdækkende kampagner, som skulle søsættes den 18. -20. januar med fokus på mobilitet.

I den forbindelse gennemgik Christina Olumenko, hvad der sker i Folketinget, Rasmus Foged tidligere medlem af Regionsråd), transport set fra den synsvinkel og Stine og Børge fra Viborg gennemgik et konkret tiltag omkring nedlæggelse af buslinjer / busstoppesteder lokalt. De eksemplificerede samarbejdet mellem lokale politikere og græsrødder.

Kampagnen omkring mobilitet var ikke specielt velegnet til vores område, hvor problemet primært er reducering i den kollektive trafik.

Men generelt er ideen om landsdækkende kampagner, evt. tillempet lokale forhold et rigtig godt initiativ

 ***Opstart ÅU Viborg:***

 Karoline Lindgård og Nikoline Erbs har fået ”tid” til pilotopstart af ÅU uden for de store byer og i den forbindelse er bl.a. Viborg blevet valgt.

Der er holdt stiftende møde, nedsat en bestyrelse i Viborg og afholdt første bestyrelsesmøde og hverveaktiviteter.

Vi ser meget frem til samarbejdet med de unge og håber i den grad, at de får vind i sejlene.

***Kommende valg.***

 Vi har haft meget fokus på at få kandidater til de kommende valg, men desværre med ikke tilfredsstillende resultat. Vi har specialet haft fokus på at finde kandidater i Silkeborg. Der har været skrevet og ringet til lokale medlemmer fra kredsens side og også fra selve partiet har der været gjort en ekstra indsats i præcis det område. Desværre uden resultat.

Og som landet ligger nu, er der ”kun” kandidater til kommunalvalg i Viborg, hvor der til gengæld er mange kandidater (pt. 7 stk.) i et bredt felt, både mht. køn, alder og erhvervsmæssigt.

***Øvrige aktiviteter:***

Den helt afgørende aktivitet i det kommende år, er selvfølgelig de forestående valg til kommunalbestyrelser og regionsråd. Kandidater - også i andre kommuner end Viborg - er mere end velkomne.

Fra centralt hold styres valgkampsplanlægningen og kandidatuddannelsen af Rasmus Rydahl, som laver et meget kvalificeret kæmpearbejde både rent organisatorisk men også i samataler med mulige kandidater mm. Det er en rigtig god ide at kontakte ham hvis man går med en lille kandidat i maven, eller har lyst til på anden måde at bidrage til den kommende valgkamp.

Rasmus kan kontaktes på rasmus.rydahl.hb@alternativet.dk

Det ligger jo fast, at vi opstiller til byråd i Viborg. Og i den sammenhæng har vi godt med kandidater. Men derudover er der brug for frivillige hænder. Og det kan være i alle mulige sammenhænge. Postkasseuddeling af foldere, ophængning / nedtagning af plakater, gadeaktiviteter, læserbreve, montering af ”valgblomster”. Ja, kun fantasien sætter grænser. Og alle bidrag - store eller små rent tidsmæssigt -modtages med glæde. Ikke bare fordi der er brug for praktisk hjælp. Men også fornemmelsen af, at der er ”nogen der aktivt støtter det her”. Det er i sig selv en kæmpe opmuntring. Og man må gerne involvere ”ikke-medlemmer” i det praktiske arbejde.

 Derudover har bestyrelsen har et ønske om at forestå arrangementer/udflugter / aktiviteter med både fagligt og socialt indhold:

Torsdag 22 maj er der planlagt udflugt til Vestjysk Højskole. Mødet starter med fællesspisning sammen med højskolens elever, hvorefter vi ser på både Permakultur og Tiny Houses. Derfor starter arrangementet kl. 17.30 (i god tid inden spisning)

Der arbejdes frem mod et møde i Silkeborg omkring Borgerløn med evt. deltagelse af Christina Olumenko fra Folketingsgruppen

Steffen undersøger muligheder for en guidet tur ved Naturcenter i Harrild Hede. Emne: Naturnationalparker.

På bestyrelsens vegne

Inger Isaksen